b'\n_START_ARTICLE_\nPigen og million\xc3\xa6ren\n_START_SECTION_\nHandling\n_START_PARAGRAPH_\nDirekt\xc3\xb8r Jens M\xc3\xb8ller (Dirch Passer) lever et rigtigt playboyliv, men under en tur p\xc3\xa5 skydebanen f\xc3\xa5r han en lerdue i hovedet og mister hukommelsen. Han f\xc3\xa5r i klubhuset en forkert jakke, hvori han finder en seddel med navnet J.O. Sand samt en indbydelse til en havefest hos en pige. Ved festen m\xc3\xb8der han pianisten Malene Brandt (Birgitte Price), som kender ham, men han kan ikke huske, at de tidligere har v\xc3\xa6ret gift._NEWLINE_Senere bes\xc3\xb8ger M\xc3\xb8ller advokat Andresen (Ove Sprog\xc3\xb8e) i anledning af Sands skilsmissedr\xc3\xb8ftelse. Fru Sand (Sigrid Horne-Rasmussen) afkr\xc3\xa6fter, at han er Sand, hvorp\xc3\xa5 han sammen med Andresen ops\xc3\xb8ger politiet uden at blive klogere. P\xc3\xa5 gaden bagefter genkendes M\xc3\xb8ller af sin chauff\xc3\xb8r, der tager ham med til direkt\xc3\xb8rens mond\xc3\xa6ne bolig. Her modtages han af sin butler Morris (Paul Hagen), der hj\xc3\xa6lper ham med at belyse hans liv og blandt andet afsl\xc3\xb8rer, at M\xc3\xb8ller i en periode har festet s\xc3\xa5 meget, at hans firma har problemer. Han ser billeder af kvinder, han har v\xc3\xa6ret sammen med, heriblandt et af Malene, som Morris ikke kender. M\xc3\xb8ller bryder sig ikke om det, han l\xc3\xa6rer om sit liv, og s\xc3\xa6tter sig for at \xc3\xa6ndre p\xc3\xa5 det._NEWLINE_En tur i firmaet f\xc3\xa5r rusket op i den slendrian, M\xc3\xb8ller m\xc3\xb8der der, og en aften i byen med Malene, der godt kan lide den forandrede Jens, genopv\xc3\xa6kker glemte f\xc3\xb8lelser. Malene er klar til at opgive sin musikalske karriere for at genoptage livet med Jens, men hendes impresario Max (Axel Str\xc3\xb8bye) er ikke glad for det. Forvekslinger g\xc3\xb8r, at Max og Jens gensidigt tror, at den anden er gift med Malene (Jens og hun blev aldrig skilt), og efter en meget v\xc3\xa5d aften med Max v\xc3\xa5gner Jens op og forst\xc3\xa5r, at det er ham, der er gift med Malene. Han vil ops\xc3\xb8ge hende, da han rammes af en vase og glemmer de seneste dage, dvs. han er igen playboyen._NEWLINE_Han m\xc3\xb8der op p\xc3\xa5 kontoret og bliver meget overrasket over den nye arbejdsomme stil, men f\xc3\xa5r at vide, at Malene \xc3\xb8ver sig i Tivoli. Han tropper op der og forst\xc3\xa5r nu, at han fortsat elsker Malene, der midlertidigt bliver mopset over hans manglende fremm\xc3\xb8de tidligere p\xc3\xa5 dagen. Jens overbeviser hende over sit hukommelsestab og sit nye bedre jeg.\n_START_SECTION_\nIndspilning\n_START_PARAGRAPH_\nI forhold til den originale svenske film \xc3\xa6ndrede producenterne Passer og Sandberg p\xc3\xa5 nogle scener, heriblandt de scener, som Passer har sammen med Speog\xc3\xb8e, samt forl\xc3\xb8bet til sidst i Tivoli._NEWLINE_Dekorationen med M\xc3\xb8llers million\xc3\xa6rlejlighed blev bygget i studiet og stod i den p\xc3\xa5 det tidspunkt svimlende sum af 50.000 kr.\n_START_SECTION_\nModtagelse\n_START_PARAGRAPH_\nFilmen blev ganske p\xc3\xa6nt modtaget af samtidens anmeldere, blandt andet skrev Anders Bodelsen i Information: "Dirch Passer er sjovere end han har v\xc3\xa6ret l\xc3\xa6nge." Morten Piil har dog ikke mange p\xc3\xa6ne ord om filmen i Gyldendals danske filmguide godt 40 \xc3\xa5r senere: "Historien (..) udvikler sig uden indre logik eller synderlig ydre morskab (..)".'